Søren Søndergaard (EL), 1998-11-12:
Ja, vi har jo den her tradition for med jævne mellemrum at behandle stramninger i udlændingeloven, og man kan sige, at de her stramninger måske er forudsigelige, eftersom de for de flestes vedkommende er fremsat som følge af revisionsbestemmelser fra tidligere lovændringer.
Alligevel er vi på nogle punkter en lille smule overraskede, for lige så lidt som det kan komme bag på Folketinget, at de her ændringer måtte komme, lige så lidt kan det være kommet bag på ministeren.
Så meget desto mere besynderligt synes jeg det er at læse det her lovforslag.
Forslag om disse ændringer fremsættes, fordi man fra Folketingets side i sin tid ønskede, at der skulle være en periode, hvor myndighederne kunne gøre deres erfaringer med de nye bestemmelser, og herefter skulle der ske en vurdering af disse erfaringer.
Og hvad ser vi så, når vi kigger på lovforslaget?
Jeg har ikke set høringssvarene, der skulle være kommet i dag; jeg har været hernede, så dem kan jeg ikke forholde mig til.
Vi ser, at ministeren foreslår, at alle de ændringer, der er indført, fortsætter.
Primært fordi det synes ministeren.
Ikke noget om at fortælle, hvordan praksis har været, hvilke problemer der har været med forslagene, hvad de berørte parter måtte mene om dagligdagen med de mange ændringer.
Men hvad erfaringerne med praksis har vist, kunne det være rart om vi havde fået frem og kunne tage stilling til og ikke bare høre en stillingtagen til selve grundlaget.
Jeg vil her ligesom hr. Arne Melchior komme med lidt brok over, at der endnu en gang først sker en afsendelse til høring, samtidig med at lovforslaget bliver fremsat.
Vi har tidligere kritiseret det ligesom andre partier.
Det er åbenbart ikke noget, der har hjulpet indtil videre.
Hver enkelt af de ændringer, der er, kan selvfølgelig tages op.
Det vil jeg ikke gøre.
Det vil jeg love ministeren at vi vil gøre i udvalget.
Det blev ændret i sin opbygning i 1995, hvor en række nye procedurer blev indført, bl.a. blev det tilladt, at formanden og næstformanden kunne afgøre genoptagelsesanmodningen alene.
Hvordan har denne ordning, som må siges at være temmelig vidtgående i forhold til tidligere praksis, fungeret?
Ud over revisionsbestemmelserne er der også nogle nye tilføjelser: oprettelse af et fotoregister af asylsøgere.
Det præsenteres som en serviceforanstaltning for asylsøgerne: Det vil være godt at kunne gemme billederne i registrene, for så skal man ikke ulejlige ansøgeren med den lange rejse til Sandholmlejren for at få taget et nyt billede til senere lejlighed.
Det er jo næsten rørende.
Men den egentlige begrundelse er selvfølgelig - som vi også hører - at politiet gerne vil have de billeder for at kunne fastslå identiteten.
Men jeg mangler fortsat en klar begrundelse for behovet.
Allerede nu tager man jo fingeraftryk til det samme formål.
Det er jo en betydelig mere sikker identifikationsmåde end et billede. Hvad skal man så med et foto? Man kan selvfølgelig gætte sig til svaret: Det er praktisk, hvis man skal efterlyse folk, måske også i et eller andet kriminalmagasin i tv, for det er utrolig uklart at have et fingeraftryk på en plakat.
Da gør det sig ligesom bedre at have et billede.
Men dér kan man så rejse spørgsmålet om, hvordan det forholder sig med opbevaring af de her ting, og hvad de i øvrigt kan bruges til.
Det er jo trods alt personer, som er på flugt - eller som i hvert fald har søgt asyl.
Om de får det, er så en anden sag.
Vi mener, at det endnu en gang lægger op til det her forløb, der hedder registrering og kriminalisering af asylsøgere, som vi fra Enhedslisten gang på gang har taget afstand fra.
Og så synes jeg, at man kan tilføje, at det jo er en særregel, når det gælder asylansøgere.
Jeg er sikker på, at hvis vi lavede et fingeraftryksregister for alle danskere, så ville vi også kunne opklare flere forbrydelser.
Så jeg venter bare på, at indenrigsministeren eller andre gode kræfter - hr. Bendt Bendtsen - foreslår, at vi får oprettet det fingeraftryksregister for samtlige danskere, sådan at vi rigtig kan komme i gang med at opklare forbrydelser.